I Aars Teater Bio glæder biografoperatør Ejner Larsen sig til at vise film for publikum igen.

I aften genåbner biograferne, efter de har været lukket ned siden december. Og i Aars Teater Bio er personalet klar til at tage imod publikum, som selvfølgelig skal overholde coronareglerne. Ejner Larsen, der er biografoperatør i Aars Teater Bio, forklarer, at han holder øje med, om publikum holder afstand til hinanden i foyeren, hvor der maksimalt må være 13 personer ad gangen. - Og så tjekker jeg billetterne med en håndscanner, så jeg er fri for at røre ved billetterne, og så beder vi publikum gå direkte op i salen, når jeg har tjekket folks billet og coronapas eller negativ test, siger Ejner Larsen. Og inde i biografmørket skal publikum sidde med afstand. - Vores billetsystem gør automatisk det, at hvis der er to, tre eller fire, der gerne vil sidde sammen, så sætter systemet to ledige sæder til de øvrige publikummer, forklarer Ejnar Larsen. Når Aars Teater Bio blænder op for aftenens film, er det Lille Sommerfugl, der ruller over lærredet. Filmen var også på programmet, da biografen lukkede ned i december. - Der ligger mange film og venter på at komme i gang, så jeg kunne godt tænke mig, at vi viste Druk igen. Der kan godt være nogen, der ikke har set den, men som gerne vil se den nu, hvor den har fået en Oscar, siger Ejner Larsen, som glæder sig til at vise film for publikum igen.